ประธานสภานิติบัญญัติแห่งชาติ เปิดเผยการเมืองไทยยังไม่ถึงทางตัน หากทุกฝ่ายปฏิบัติตามกฎหมาย
นายพรเพชร วิชิตชลชัย ประธานสภานิติบัญญัติแห่งชาติ หรือ สนช. เปิดเผยกรณีกระแสข่าวการเมืองไทยถึงทางตันว่า การเมืองยังไม่ถึงทางตัน หากทุกคนปฏิบัติตามกฎหมายที่เขียนไว้ กรณีคณะกรรมการการเลือกตั้ง หรือ กกต. ยื่นศาลรัฐธรรมนูญให้วินิจฉัย?สูตรคำนวณ ส.ส.ปาร์ตี้ลิสต์ ก็ให้เป็นอำนาจของศาล ดังนั้น อะไรที่ไม่ได้ผิดกฎหมายก็ควรปล่อยให้เดินหน้า แต่อะไรที่ผิดกฎหมายก็ไปฟ้องร้องกันตามขั้นตอน          ส่วนข้อเสนอให้มีรัฐบาลแห่งชาตินั้น ยอมรับว่า รัฐธรรมนูญเปิดทางให้ ซึ่งก็เคารพในทุกความเห็น และส่วนตัวยังไม่ได้วิเคราะห์ว่า การมีรัฐบาลแห่งชาติจะสามารถแก้ไขปัญหาดังกล่าวได้หรือไม่ ส่วนข้อเสนอใช้มาตรา 270 เปิดทางให้ ส.ว.เข้าร่วมโหวตกฎหมายเพื่อแก้ไขเรื่องเสียงปริ่มน้ำนั้น ประธานสภานิติบัญญัติแห่งชาติ มองว่า หากเข้าองค์ประกอบตามรัฐธรรมนูญกำหนด ก็สามารถทำได้ แต่หากไม่เข้าองค์ประกอบก็ไม่สามารถทำได้        สำหรับข้อเรียกร้องไม่ให้ ส.ว.โหวตส่วนมติ ส.ส.นั้น ประธานสภานิติบัญญัติแห่งชาติกล่าวว่า ส.ว.ไม่ได้สังกัดพรรคการเมือง คงไม่ต้องโหวตแบบเป็นเอกภาพ เนื่องจากมีเอกสิทธิ์ในการแสดงความคิดเห็นส่วนตัวได้